שְׁעֵה נָא



	
	שְׁעֵה נָא
	



חתימה: שלם שץ






שְׁעֵה נָא שַׁוְעִי אֱלֹהַי בְּחַסְדָּךְ

כִּי זָחַלְתִּי מִיּוֹם פָּקְדָךְ

וְתָבִיא בְּמִשְׁפָּט לִבְנֵי חֶלְדָּךְ

לְטוֹבָה יַעֲלֶה זִכְרִי נֶגְדָּךְ

בְּשָׂרִי סָמַר מִבּוֹא פַּחְדָּךְ

עֲשֵׂה עִמִּי אוֹת וְהַצִּיל עַבְדָּךְ

וִיהִי יְוֹיָ מִשְׂגָּב לַדָּךְ:





לְבָבִי חָרַד וְעֵינִי בּוֹכָה

כְּדֶלֶף טוֹרֵד דְּמָע הִתִּיכָה

וְנַפְשִׁי הוֹמָה וּמִשְׁתַּפְּכָה

כִּי הִיא סוֹטָה וּמִתְהַפְּכָה

וּלְיִשְׁעֲךָ אֵל בְּכָל עֵת חוֹכָה

וְאִם חָטָאת לָךְ וְאֵינָה זוֹכָה

חוּשָׁה וַעֲשֵׂה לְמַעַן כְּבוֹדָךְ:





מַהֵר לְקַבֵּץ יְחִידָה עֲנִיָּה

פִּתָּהּ אוֹיֵב בְּרוֹב תַּאֲנִיָּה

גַּם תִּתֵּן לָהּ חַיִּים וּמִחְיָה

כִּי הִיא נְמִבְזָה בְּעֵרוֹם וְעֶרְיָה

וְנֶהְפַּךְ שְׂשׂוֹנָהּ לִהְיוֹת נְהִיָּה

אַחַר הָיְתָה בְּחוּרָה נְקִיָּה

לְהָבִין וְלֵידַע לְהַשְׂכִּיל בְּסוֹדָךְ:





שׁוּרָה בְּרָצוֹן עֲנִיָּה דַלָּה

כִּי לְיִשְׁעֶךָ תָּמִיד מְחַלָּה

וְצָר רוֹדֶה בָּהּ יוֹמָם וְלַיְלָה

הָיַת בְּעֵינָיו שַׁחָה וְדַלָּה

מָתַי תְּנַחֲמָהּ בְּשָׂשׂוֹן וְצַהְלָה

וְתָרִים קֶרֶן לְדָוִד עַבְדָּךְ:





צַדִּיק אַתָּה וְשׁוֹפֵט בְּצֶדֶק

תִּזְכּוֹר בְּרִיתְךָ תְּחַזֵּק בֶּדֶק

וְתָדוּשׁ צָרִים בְּאַפָּךְ וְתַדֵּק

וְאִם עַמְּךָ סָר וְגַם לֹא צָדַק

טַהֵר נָא לֵב עָקוֹם כְּחֶדֶק

מִכָּל מַחְשָׁבָה פְּגִימָתוֹ תִבְדַּק

וּזְכוֹר אִישׁ תָּם בְּחִירָךְ וַחֲמוּדָךְ:









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/46060